Gewapende ‘rowers’ met aanboordkamera afgeneem‘n Skermskoot uit die video. Die video volg onderaan die berig. Die polisie ondersoek die omstandighede rondom beeldmateriaal wat op sosiale media versprei word van ŉ vermeende kaping of gewapende roof wat deur ŉ voertuig se aanboordkamera geneem is. Die video is Sondag deur Crime SA op YouTube gelaai met ŉ beroep op mense om op die uitkyk te wees vir die mans op die video. Die voorval het na bewering Saterdag omstreeks 16:22 by die oprit van die M1-snelweg naby die Makro in Fordsburg, Johannesburg, plaasgevind. Op die video kan ŉ mens sien hoe ŉ wit VW Jetta, met die registrasienommer DL 65 CL GP, skielik in die oprit voor die motor stilhou. Vier verdagtes, waarvan drie met gewere en een met ŉ hamer gewapen is, spring uit die voertuig en pyl op die bestuurder af. Dit is nie bekend wat daarna gebeur nie. Lt.kol. Lungelo Dlamini, provinsiale polisiewoordvoerder, het Maandag aan Maroela Media gesê die polisie is bewus van die video, maar het nie meer inligting rondom die voorval nie. “Ons is besig om vas te stel wat die omstandighede was,” het hy gesê.